ຟີລິບປິນຕິຕຽນຈີນ ທີ່ ປະຕິເສດຕໍ່ຄຳສະເໜີ ໃຫ້ສົ່ງ ເລື່ອງໄປຍັງສານນາໆຊາດ
ຟີລິບປິນຕຳໜິຈີນ ທີ່ບໍ່ຍອມຍື່ນການອ້າງ ກຳມະສິດ ໄປຍັງສານນາໆຊາດ ເພື່ອແກ້ໄຂ ບັນຫາຂັດແຍ້ງ ໃນທະເລຈີນໃຕ້.
ຟີລິບປິນກ່າວວ່າ ການປະຕິເສດຂອງຈີນທີ່ຈະຍື່ນສະເໜີການອ້າງກຳມະສິດໃນບໍລິເວນທີ່ມີ ການຂັດແຍ້ງຢູ່ໃນເຂດທະເລຈີນໃຕ້ ຕໍ່ສານນາໆຊາດນັ້ນ ແມ່ນສະແດງໃຫ້ເຫັນເຖິງຈຸດອ່ອນ ໃນການກ່າວອ້າງຂອງຈີນ ລັດຖະມົນຕີການຕ່າງປະເທດຟີລິບປິນທ່ານ Albert del Rosario ໄດ້ອອກຖະແຫຼງການ ສະບັບນຶ່ງໃນວັນພຸດມື້ນີ້ເວົ້າວ່າ ການຕັດສິນໃຈດັ່ງກ່າວຂອງຈີນອາດຈະພາໃຫ້ເກີດມີຄວາມ ສົງໃສກ່ຽວກັບຖືກຕ້ອງໃນການອ້າງກຳມະສິດຂອງຈີນ ທ່ານ del Rosario ໄດ້ທຳການສະເໜີໃນລະຫວ່າງທີ່ທ່ານເດີນທາງໄປຢ້ຽມຢາມກຸງປັກກິ່ງ ໃນສັບປະດານີ້ວ່າ ປະເທດຕ່າງໆຄວນຍື່ນການອ້າງກຳມະສິດຂອງຕົນ ທີ່ຍາດແຍ່ງກັນກັບ ປະເທດອື່ນໆ ຢູ່ໃນບໍລິເວນນ່ານນໍ້າ ໃກ້ໆໝູ່ເກາະ Spratly ນັ້ນ ໄປຍັງສານນາໆຊາດວ່າ ດ້ວຍກົດໝາຍກ່ຽວກັບທະເລ ທີ່ໄດ້ຮັບການໜຸນຫຼັງໂດຍອົງການສະຫະປະຊາຊາດນັ້ນ ແຕ່ທີ່ກອງປະຊຸມຖະແຫຼງຂ່າວ ຢູ່ນະຄອນຫຼວງປັກກິ່ງ ໃນມື້ວັນອັງຄານວານນີ້ ໂຄສົກກະ ຊວງການຕ່າງປະເທດຈີນທ່ານ Hong Lei ກ່າວວ່າ ຈີນຍັງສືບຕໍ່ເຊື່ອວ່າບັນຫາຂັດແຍ້ງ ທີ່ວ່ານີ້ ຄວນຈະໄດ້ຮັບການແກ້ໄຂ ຜ່ານການເຈລະຈາໂດຍກົງ ລະຫວ່າງພັກຝ່າຍທີ່ກ່ຽວ ຂ້ອງ